Document ID: /roh_data/filtered/fineweb-2-filterrobots_roh.jsonl.gz/3975

Mathias Bulfoni ha vivì per il sport. Sco giuven magister da skis a San Murezzan ha el cumenzà sia carriera en il mund dal sport. Cuntinuà ha el sco schef da material da l'enconuschenta skiunza svizra, Marie-Therese Nadig, e dal Bulgarais Peter Popangelov. Pli tard è el stà engaschà per la marca da skis Spalding e sco importader general da la marca Adidas en Bulgaria.
Oz è Mathias Bulfoni oravant tut enconuschent sco fundatur da la Clinica Holistica a Susch. En il fratemp ha el vendì la clinica, ma è restà enavant president dal cussegl d'administraziun.
A l’Engiadina Bassa è el restà fidaivel
Ils affars e la gronda part da sia vita ha Mathias Bulfoni fatg en Bulgaria. Il motiv ch'el è turnà en Engiadina, è stada sia figlia che participava cun success a cursas da skis.
Sia experientscha ed il curaschi sco interprendider vul el uss, sco um da 67 onns dar vinavant a giuvnas e giuvens hoteliers. Cun sias relaziuns, ma franc er cun sias pussaivladads finanzialas, ha Mathias Bulfoni las meglras premissas per iniziar novs projects en il sectur da l’hotellaria.
Dacurt è el sa participà a la cumpra da l'hotel Buin a Guarda ed ha in sez en il cussegl d'administraziun da la Meisser Hotels SA. Avant onns ha el er dà agid a l'hotel Helvetia a Müstair.
Ses engaschament n’è però betg a fin: En l'hotel Süsom Give, sin il Pass dal Fuorn, vesa el il potenzial sco center da sportists che vulan trenar en l’autezza.
RR actualitad 17:00